Хабзэр пхыгъэкIынымкIэ къарулъэщ
КъБРм и Прокуратурэм и пэшышхуэм гуфIэгъуэ зэIущIэ щекIуэкIащ Урысейм и Прокуратурэр илъэс 295рэ зэрырикъур гъэлъэпIэным теухуауэ. Абы хэтащ республикэм къулыкъушхуэ щызыIыгъхэр, хабзэхъумэ IэнатIэхэм я унафэщIхэр, IуэхущIапIэм и ветеранхэмрэ лэжьакIуэхэмрэ.
ЗэIущIэр къызэIуахащ Урысей Федерацэмрэ КъэбэрдейБалъкъэр Республикэмрэ я гимнхэмкIэ. Къызэхуэсахэм иужькIэ ирагъэлъэгъуащ «Хабзэм и хъумакIуэ» тхыдэдокументальнэ фильмыр. Ар теухуащ Урысейм и прокуратурэм къикIуа гъуэгуанэм, абы и лэжьакIуэхэм зэфIагъэкIахэу куэд зыщымыгъуазэхэм.
КъБРм и прокурор, юстицэм и 2нэ классым и къэрал чэнджэщэгъу Жариков Олег зэIущIэм кърихьэлIахэр хигъэгъуэзащ IэнатIэм и тхыдэм икIи яхуиIуэтэжащ абы и лъабжьэр республикэм щызыгъэтIылъахэм зэфIагъэкIа лэжьыгъэшхуэр.
Апхуэдэу зэтехуащи, мы гъэм дэ догъэлъапIэ Урысейм и прокуратурэр илъэс 295рэ зэрырикъумрэ КъБРм и прокуратурэр къызэрызэрагъэпэщрэ илъэс 95рэ зэрыхъумрэ. Дэ щIыхь пылъу ди къалэныр догъэзащIэ, зэпымыууэ идогъэфIакIуэ ди лэжьэкIэр. Республикэмрэ абы и цIыхухэмрэ я сэбэп зыхэлъхэр хъумэным нэхъри дегугъунущ, къыхигъэщхьэхукIащ абы.
Жариков Олег къеджащ УФм и Прокурор нэхъыщхьэ Чайкэ Юрий къахуигъэхьа хъуэхъум. КъБРм и Iэтащхьэм и Администрацэм и унафэщI Къуэдзокъуэ Мухьэмэд КIуэкIуэ Юрий и цIэкIэ къызэхуэсахэм ехъуэхъуащ.
ЛIэщIыгъуищ хъуауэ прокуратурэм и органхэр Урысей къэралыгъуэм щыщытщ хабзэр хъумэнымкIэ шэсыпIэ нэхъыщхьэу. Абы зэфIигъэкI нэхъ мыхьэнэшхуэ зиIэ Iуэхухэм ящыщщ цIыхухэм я хуитыныгъэхэр, къэралым и шынагъуэншагъэмрэ экономикэ и лъэныкъуэкIэ и сэбэп зыхэлъхэмрэ хъумэныр.
УФм и Следствэ комитетым КъБРм щиIэ Следствэ управленэм и унафэщIым и къуэдзэ Маргъущ Ларисэ къыхигъэщхьэхукIащ мы гуфIэгъуэр къэрал псом зэрыщагъэлъапIэр. Ар къызыхэкIри гурыIуэгъуэщ: прокуратурэм и лэжьакIуэхэрщ цIыхухэм я сэбэп зыхэлъхэм къащхьэщыжыр.
КъБРм и прокурору щыта, юстицэм и 2нэ классым и къэрал чэнджэщэгъу Чэт Юрий къызэхуэсахэм я гуфIэгъуэмкIи ИлъэсыщIэмкIи ехъуэхъуащ.
Юбилейм и пэ къихуэу УФм и Прокурор нэхъыщхьэм Iэ тридзащ республикэм а хабзэхъумэ IэнатIэм и ветеранхэу абы и лэжьыгъэм хэлъхьэныгъэшхуэ хуэзыщIахэр гъэпэжэным теухуауэ къыдигъэкIа унафэм. Чэт Юрий «Хабзэм зэрыхуэпэжым папщIэ» дамыгъэм и ещанэ нагъыщэр, юстицэм и 3нэ классым и къэрал чэнджэщэгъу Кульбаев Руслан «Хабзэм зэрыхуэпэжым папщIэ» дамыгъэм и япэ нагъыщэр, юстицэм и чэнджэщэгъу нэхъыжьхэу Емкъуж Аликрэ Тхьэгъэпсо Анатолийрэ «Руденкэ и медалыр» иратащ.
ЗэIущIэм и кIэухыу концертышхуэ щыIащ.
Махъшокъуэ Мухьэмэд.
